Parlo ciæo 04 settembre 2016
I giornali in zeneise de l’800
Andrea Acquarone
Genova - Quande “Il Secolo XIX” o sciortiva co-o primmo numero, oua l’è çentotrent’anni, à Zena, in Liguria e fiña in Sud America l’ea poscibile accattâ di giornali scriti tutti in zeneise. A cösa a peu pai strania a-a giornâ d’ancheu, avviæ comme semmo à conscidiâ o zeneise unna lengua ciù che atro parlâ, ma a doveiva ëse normale à l’epoca, stante che pe squæxi quarant’anni diverse geneaçioin de liguri se son informæ (anche) inta sò lengua moæ.
“A nòstra intençion a l’è de occupâse escluxivamente di affari nòstri, cioè trattâ de quello che peu interessâ a nòstra çittæ (…). Pe fâ questo tegniemo informæ de quello che fan governo e muniçipio pe-a nòstra Zena, de mainea che tutti pòssan stimmâ l’un e l’atro segondo i sò meriti”. Coscì o scriveiva do 1869, inte unna meña de manifesto programmatico, “O Balilla”, o ciù avvoxou fra sti giornali.
Do resto, à leze ben quelle pagine vegnue giane, ghe trovemmo notiçie un pö da tutta a Liguria, da l’Italia e fiña de interesse internaçionâ. “O Balilla”, “O Stafî”, “O Zeneise”, “O Çittadin” e i atri feuggi zeneixi de l’epoca, sciben che con exiti despægi, scompartivan unna poxiçion progrescista, antimonarchica e autonomista, che a doveiva scentâ de maniman co-o spægâ de l’Italia umbertiña.
O l’è da dî ascì che inte sti giornali, in ciù de crònache, vegniva pubricou di racconti e di romansi ascì: a-o manco unna çinquantiña, sciortii inti anni à pontate. E notiçie e e campagne de informaçion – comme quella pe-o megioamento de condiçioin de vitta de bestie, do 1880 – anavan donca insemme a-a unna produçion letteräia ch’a saieiva da redescrovî.
Co-o repiggio de pubricaçioin de “Parlo Ciæo” emmo pensou de comensâ à tiâ feua un pittin de sto materiale. E raxoin de interesse en ciù de uña. Intanto o toccâ con man l’existensa de unna stampa zeneise o peu contribuî à ammermâ çerti pregiudiçi in sciâ nòstra lengua. Dapeu se porrià constatâ l’evoluçion da lengua, da quæ aggiustemmo solo a grafia. Ma ciù che atro a l’è unn’öcaxon pe mesuâ o passaggio do tempo inta soçietæ: se i costummi cangian, tante magagne restan.
© Riproduzione riservata
lij_Latn lij_Latn vec_Latn lij_Latn lij_Latn lij_Latn lij_Latn lij_Latn ita_Latn